title: "Lumke Thoole"
text: "Lumke Thoole (* ombi 1690, em liift, \u00f6n  Norden (Uastfriisl\u00f6n) ; \u2020 ee\u0111er 1725) wiar en uastfriisk W\u00fcfhaur, wat iin \u00f6n K\u0101rmingsklua\u0111ern \u00fcs Tiinstman en Matroosi t\u00f6 See faart es.\n\n1725 waar j\u00fc aur Bigamii en Transvestitismus \u00f6nklaaget.\n\nLeewent \n\nHur Lumke t\u00f6 W\u0101rel kemen es, weet nemen sa rocht. J\u00fc k\u00fcr fan Norden kemen wiis, t\u00f6 des Tir en Stat \u00f6n di Graafskep Uastfriisl\u00f6n.\n\nLeeterhen es man bikeent, dat j\u00fc 20 km fii\u0111er \u00f6n Emden uunet heer, en diar waar j\u00fc \u00f6n't Jaar 1716 me di Seefaarer Thys Geertz bifriit. Fan Jungen es n\u00f6nt bikeent.  Geertz ging bal ee\u0111er di Br\u00f6lep bi di Ne\u0111erl\u00f6nsk Uastindienkompanii (ne\u0111erl\u00f6nsk: Vereenigde Oostindische Compagnie, kuurt VOC) \u00fcp Skep en leet Lumke me sin Mooter t\u00f6beek.\n\nEm liift, dat j\u00fc t\u00f6 Bigening fan di 1720er Jaaren wech fan Emden ging en naa Utrecht flet, hur j\u00fc iin \u00f6n K\u0101rmingsklua\u0111ern Snetjer liirt. \n\nDiaree\u0111er es j\u00fc noch naa Amsterdam gingen en wiar diar \u00f6ner di Noom Jan (of Johan) Theunisz \u00fcs Tiinstman \u00f6nstelt waar. Leeterhen waar j\u00fc \u00f6ner di salev Noom Matroosi bi di VOC. T\u00f6 des Tir wiar dir forb\u00f6\u00f6ren, dat W\u00fcfhaurn \u00fcp Skep aarbert.\nLikert waar j\u00fc 1723 \u00f6n dit Skep Berbices \u00f6nh\u00fc\u00fcrt, wat fan Texel naa Batavia siil skul. \u00dcs dit Skep \u00f6n di 17. Juli 1723 naa Kapstadt k\u0101m, fuan em \u00fct, dat j\u00fcven W\u00fcfhaur wiar. J\u00fc waar fan Buurt stj\u00fc\u00fcrt en \u00f6n di 30. Juuli \u00fctsmeten, man fii\u0111er k\u0101m diar n\u00f6nt fan.\n\nJ\u00fc fing Forloof en uuni me di Noom Johanna Theunis Switters \u00f6n Kapstadt.\n\nDiar waar j\u00fc me Abraham Hartog fan Frankfurt/Main bifriit, wat al tachentig Jaaren ual wiar. Hi wiar al leenger \u00f6n dit Kap en jert t\u00f6 di Liren me fuul Jil. Diarfan k\u0101m en Faamen, diar di 21. Januwaari 1725 t\u00f6 W\u0101rel k\u0101m en di Noom Maria Magdalena fing.\n\nBal waar Lumke Thoole man dach fan Emdenb\u00f6\u00f6r Liren keent. Des skreev da t\u00f6 di jest Man, hur j\u00fc oler fan skiaren uuren wiar. Hi wiar t\u00f6 des Tir fuar di VOC \u00f6n Thailand.\n\nThys Geertz heer da noch Biskiir bi't Amt aur di Bigamii maaket aur Lumke dach  bal fastnomen waar.\nBi di Prozes waar j\u00fc aur Bigamii en Transvestizismus forklaaget, en j\u00fc maast 100 Riksdaalern Straaf bitaali. Iinsl\u00f6\u00f6ten waar j\u00fc uk jit fuar en Tir. Dit Rocht waar \u00f6n di 23. Juuni 1725 spreeken.\n\nEe\u0111er di Prozes sen di Sp\u00f6\u00f6ren forleesen. Em weet ek, we\u0111er j\u00fc jit fan Kapstadt wechk\u0101m of h\u00f6\u00f6r Faamen jit jens se maast.\n\nLiteratuur \n\n Rudolf Dekker, Lotte van de Pol: Vrouwen in mannenkleren. De geschiedenis van een tegendraadse traditie.  Europa 1500-1800. Amsterdam 1989. S. 48, 73, 102, 157.\n\nLuki uk jir \n\n Eintrag in Het Biografisch Portaal van Nederland\n\nEinzelnachweise \n\nBiografii"